AlexejDobrolubov/national_council_slovak_2010 huggingface dataset:
20. schôdza NR SR - 1.deň - B. popoludní
Dátum: 2024-09-12
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

68. Pán poslanec Glück, ja vám teraz zahrám diablovho advokáta. Toto je argumentácia, ktorú by som ja nikdy v živote asi nepoužil a myslím si, že ani nie je správna, ale použijem rovnakú metriku na vás. Ja som si podľa katastra našiel, že váš otec sa volá Miroslav Glück. On je lekár, pôsobí v Košiciach. Má firmu MEDICAL GROUP. Keď si pozriem tú firmu, tak on teda má viacero zmlúv so Všeobecnou zdravotnou poisťovňou. To sú verejné zdroje. Od roku 2012 by sme tu našli 21 dodatkov. A teraz myslíte si, že túto argumentáciu, ktorú ste vy používali, tak bolo by odo mňa správne, keby som teraz sa pozeral na každý jeden tento dodatok vášho otca, ktorý má z verejných zdrojov, teda z verejného zdravotného poistenia, a teraz ho hodnotil? No mohol by som tu aj teraz hovoriť, že od 2012, keď tu vládol SMER, tak sme tu mali rôzne kauzy, Teta Anka, Masér Kostka, vedeli sme, že kto mal teda vládu, kto mal štátnu poisťovňu, tak si vedel vybaviť nejaké lepšie zmluvy. Myslíte si, že by bolo odo mňa správne, keby som tu teraz akože polemizoval, že čo je za tou zmluvou, ako si váš otec vybavil zmluvu so Všeobecnou zdravotnou poisťovňou? Aké má body, napríklad ohodnotenie tých peňazí? A to sú stovky tisíc eur, ktoré tu plynú od 2012. Myslíte si, že by bolo správne teraz, keby som takto toto robil? Porovnával to s ostatnými lekármi. Nemá nejaké zvýhodnené body? Nemá zvýhodnené platby z verejného zdravotného poistenia? Zo zdravotného poistenia, ktoré platíme my? Tu sami vidíte, že tieto argumentačné fauly, ktoré robíte vy, ani vy v nich neobstojíte sám so svojou rodinou. Ďakujem veľmi pekne. (Potlesk.)
19. schôdza NR SR - 1.deň - A. popoludní
Dátum: 2024-09-10
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

56. Ďakujem ti za to vystúpenie, že to som ja presne ako keby že na to nadväzoval, že riešiť to zákonom pravdepodobne, keď už chceme, keď už si hovoríme, že tento štát ide na niektoré veci reštriktívne, tak aj tú reštriktívnu politiku treba robiť poriadne a dostatočne flexibilne a využívať ju tam, kde to je potrebné dostatočne rýchlo. Pri tých deťoch je to potrebné a pri tých automatoch, pri tých e-shopoch, tam sa to ukázalo, preto ja som nechcel naozaj politikárčiť, ako nerozumiem tomuto hádzaniu z jednej vlády na druhú. Je faktom, že viaceré vlády tu zanedbávali túto problematiku. Pozerajú sa na ňu po prvé reštriktívne veľmi. Tieto terapeutické účinky a podobne, celkovo reforma užívateľov, v tom úplne zaostávame. A keď to robíme aj reštriktívne, tak tá reštriktívna politika je neefektívna, pretože snažíme sa konkrétne molekuly dávať do toho zákona. A na to som ja presne narážal, že asi, pravdepodobne by to tu malo byť flexibilnejšie, ostatné krajiny to, presne, robia buď nejakými nižšími podzákonnými normami, alebo nejakými dočasnými opatreniami a podobne.
33. schôdza NR SR - 11.deň - B. popoludní
Dátum: 2025-04-10
Poslanec: Dubovický, Richard (PS)
Druh vystúpenia: Vystúpenie v rozprave

133. Ďakujem pekne za slovo. Je mi celkom ľúto, že v tomto pléne sedí jeden alebo dvaja koaliční poslanci, pardon, traja (rečník sa obrátil k predsedajúcemu), lebo považujem tento zákon tak kľúčový a tak adresný, že, že je až nevyhnutný. Ja si uvedomujem a to, ako povedal kolega Marek Lackovič, že my nejdeme v tomto zákone proti samosprávam, práve naopak, v iných návrhoch sme dávali, v iných, v predošlých návrhoch sme dávali ako zlepšiť to financovanie samospráv, ale v tomto zákone chceme adresne pomôcť jednej skupine ľudí, ktorá v súčasnosti v tom zákone chýba, nič iné, lebo všetci si uvedomujeme, že z platu do 800 eur v hrubom sa vyžiť poriadne a slušne v dnešnej krajine nedá. Ďakujem pekne.
33. schôdza NR SR - 11.deň - B. popoludní
Dátum: 2025-04-10
Poslanec: Dubovický, Richard (PS)
Druh vystúpenia: Vystúpenie v rozprave

123. Ďakujem za slovo, pán predseda. Cieľom tohto zákona je zlepšenie ekonomickej situácie osôb, ktoré v súčasnosti čelia výrazným finančným ťažkostiam. Je zameraný hlavne pre jednorodičov s tým, že chceme poskytnúť v rámci tohto zákona adekvátnu pomoc zo strany samospráv. Zároveň sa, pán predsedajúci, hlásim ako prvý do rozpravy ako navrhovateľ, takže ďakujem pekne, otvorte rozpravu. Skončil som.
33. schôdza NR SR - 11.deň - A. dopoludnia
Dátum: 2025-04-10
Poslanec: Dubovický, Richard (PS)
Druh vystúpenia: Vystúpenie s faktickou poznámkou

101. Ďakujem za slovo, pán predseda. Dávid, budem trošku rozprávať aj ako poslanec mesta, že ja sa absolútne s tebou stotožňujem, že v súčasnosti máme veľmi kritickú situáciu nájomných bývaní v meste. Ja poviem úprimne pravdu, ako trošku ma zaráža aj tá dôvodová správa, že je tu napísané, a aj vzhľadom k tomu, že čo si povedal, že, že ide o nejakú štátnu dotáciu. Ja si osobne myslím, že my by sme sa mali tuná sústrediť, aby ten, ako si povedal, ten Štátny fond rozvoja bývania, aby tie samosprávy viac participovali na tom, lebo práve tie samosprávy vedia, že kde a akým spôsobom sa dajú postaviť také nájomné byty. Však sú tam, je tam aj územné plánovanie a kopec ďalších iných vecí. Nechcem byť veľmi kritický, však, samozrejme, čas ukáže, že čo vznikne z tohto zákona, ale mne to stále pripomína zákon aj z dielne bývalej vlády, že sľubovali 2-tisíc bytov ročne a nula. Nula za štyri roky bytov sa vybudovala. Takže chcem veriť tomu, že ak to myslíme teraz, ako úprimne a ako sme to mysleli v tej predošlej vláde, tak že to bude mať nejaký osoh, takže ešte raz ďakujem veľmi pekne za to, čo si povedal, a sa viem s tým stotožniť.
33. schôdza NR SR - 10.deň - B. popoludní
Dátum: 2025-04-09
Poslanec: Dubovický, Richard (PS)
Druh vystúpenia: Vystúpenie s faktickou poznámkou

93. Ďakuje za slovo, pán predsedajúci. Ďakujem, Martin, som veľmi rád, že v tejto diskusii sa už asi prvýkrát zapojili aj poslanci koalície. Škoda že zareagovali len na teba, lebo tá diskusia bola trochu dlhšia, ale nevadí. Rád by som sa vrátil k tomu, čo si tvrdil, že hodnota za peniaze pre tie samosprávy. No povedzme si úprimne, že tá konsolidácia, tá transakčná daň, povedzme zvýšená DPH, zvýšená inflácia, ono je to veľmi likvidačné pre tie samosprávy, lebo ten návrh tohto zákona jasne hovorí, že samosprávy dostanú preddavky, ktoré budú musieť vrátiť do konca roka určitým spôsobom. Ale ak naplno tá transakčná daň, a potom teraz sa zvýšená inflácia, zvýšená dépeháčka, zasiahne tie malé a stredné podniky, ktoré, ktoré sú gro celej ekonomiky na Slovensku, bude to mať veľmi negatívny dopad na samosprávy. A to všetci dobre vieme, však vieme, že ten hlavný príjem pre tie samosprávy sú tie podielové dane. Tie podielové dane prichádzajú z toho, koľko zarobí ten zamestnanec v danom meste, v danom okrese, pardon, v danom meste alebo danej obci. Takže tie malé podniky, tí živnostníci a to všetko okolo toho, ktorí sú zasiahnutí tou transakčnou daňou, sú pilierom pre samosprávy. A to znamená, že ak budeme znižovať ten príjem pre tých zamestnancov, ak budeme určitým spôsobom znižovať alebo, nebodaj, že sa zvýši nezamestnanosť, tak tie samosprávy, aj keď dáme im teraz tento preddavok, budú mať výrazný problém či už s výnosom daní, alebo s príjmom do samospráv koncom tohto roka. A to si dávajme varovný prst hore, že aby sa to nestalo, že v októbri tu prídu samosprávy a povedia si, nám došli peniaze. Ďakujem.
33. schôdza NR SR - 10.deň - B. popoludní
Dátum: 2025-04-09
Poslanec: Dubovický, Richard (PS)
Druh vystúpenia: Vystúpenie s faktickou poznámkou

66. Ďakujem za slovo, pán predsedajúci. Úprimne, Dávid, kým si ty rozprával, ja som si vypočul tlačovku pána podpredsedu parlamentu pána Danka a ja už vám neverím, že sa nedá zrušiť tá transakčná daň. Však pán Danko tvrdí, že má pre vás návrh, ktorý, samozrejme, je úplne skvelý, zrušenie transakčnej dane pre živnostníkov a malé firmy. A priznal, že daň je zlá. Akože ja už vám ani neverím, že či to úprimne myslíte s tou daňou, že ju chcete zaviesť, nechcete ju zaviesť. A ty si to, Dávid, nepočul, ale pán Danko bol veľmi premotivovaný, veľmi citlivo berie to, že tí podnikatelia sú na tom zle, že sa trápia, že správy dostávajú, proste ja mu verím. Ja z tohto miesta by som chcel vyzvať pána podpredsedu a celú SNS, že ak to myslíte tak úprimne s podnikateľmi, s občanmi, so samosprávami, zahlasujte za náš pozmeňujúci návrh. A k tomu, čo si povedal ty, Dávid, povedal si všetko presne, len som mal tú potrebu vyjadriť, že pán Danko je na našej strane a verím tomu, že nám pomôže túto transakčnú daň zrušiť. A verím tomu, že sa pridajú aj poslanci SMER-u, aj poslanci HLAS-u, lebo ako pán Danko tvrdí, má s vami korektnú spoluprácu, komunikáciu, ministerstvo financií je naklonené tomu. Tak ja verím tomu, že teraz to zvládneme a si to odhlasujeme tak, že na konci dňa budú obyvatelia spokojní, pán Danko bude spokojný, samosprávy budú spokojné a nebudeme musieť im dávať také preddavky a sa opäť oživí to financovanie samospráv. Držme si palce. Ďakujeme.
33. schôdza NR SR - 10.deň - B. popoludní
Dátum: 2025-04-09
Poslanec: Dubovický, Richard (PS)
Druh vystúpenia: Vystúpenie s faktickou poznámkou

22. Ďakujem za slovo, pán predsedajúci. Mňa fascinovalo, že si našiel v priebehu krátkej chvíle jednu miliardu eur, a to si ešte nespomenul ministerstvo cestovného ruchu, to si asi iba zabudol. Takže tam boli ďalšie desiatky miliónov eur, takže áno, len trošku k tomu ministerstvu cestovného ruchu a športu je to, že to je to, ako si ty povedal, že keď sme boli na Gemeri, že je tam to riziko toho, že keď ten zamestnávateľ stamaď odíde, tak aj povedzme, že aj keď teraz sa dajú tie preddavky, tak tá samospráva bude mať problém vrátiť tieto preddavky určitým spôsobom. Ale fascinujúce je to, že to ministerstvo cestovného ruchu ani nerobí tú politiku, akú má robiť, to znamená rozvoj toho cestovného ruchu v tých regiónoch, ktoré to najviac potrebujú a povedzme, to je práve ten Gemer alebo Novohrad, alebo Spiš a ďalšie regióny. Ale čo som ešte chcel povedať, čo ma celkom zaujalo, je to z tých správ, čo si čítal, a to si musí uvedomiť vláda, že ak zamestnanci prídu o zamestnanie, samospráva príde o ďalší príjem, a tým pádom nejakým spôsobom bude musieť štát pomôcť tým samosprávam. Takže to bude taký hlúpy začarovaný kruh, ako tá hlúpa daň. Ďakujem.
33. schôdza NR SR - 10.deň - A. dopoludnia
Dátum: 2025-04-09
Poslanec: Dubovický, Richard (PS)
Druh vystúpenia: Vystúpenie v rozprave

91. Ďakujem veľmi pekne, pán predsedajúci, ďakujem, kolegovia, za vaše pripomienky, absolútne sa stotožňujem so všetkým, čo tu bolo povedané. Možno že by som ešte pridal, že ako tu bolo spomenuté, že tie samosprávy by mohli čerpať viac peňazí z rôznych európskych fondov, ale ešte ani tento systém tu nemáme tak dobre nastavený, aby mali to zjednodušené čerpanie, minimálne aspoň podľa pravidiel na takej úrovni, ako má Poľsko. Lebo Poľsko, opravte ma, ak sa mýlim, tak má 51 % čerpaní eurofondov v rámci samospráv a my sme úplne ďaleko v tomto. Ale my urobíme ten pravý opak, lebo sa nevieme dostať k týmto fondom. My si musíme zobrať úvery, a tým pádom zadlžujeme občanov, nie samosprávy, občanov, lebo v konečnom dôsledku to všetko sú občania, ich dane. My spravujeme ich dane, ich peniaze a robíme to teraz zle. A áno, pri tej transakčnej dani, ako to bolo povedané, je to hlúpa daň, lebo spôsobuje škody, ekonomické škody nielen podnikateľom, ale už aj samosprávam a čo sa týka toho ostatného, čo bolo povedané, samozrejme, v rámci konsolidácie. Niekto si žije v luxuse. Niekto kupuje tryskáče. 35 štátnych tajomníkov, a v porovnaní s minulými vládami, opravte ma, ak sa mýlim, ale za čias súčasnej vlády, kde bol premiér Robert Fico, ich vždycky bolo viac. A ak sa nemýlim, tak za vlády pani Radičovej ich bolo 13, takže a teraz ich máme 35. Takže my, resp. vy, vláda, v rámci tejto konsolidácie sa smejete tým občanom do tváre. Nič iné ste pre nich neurobili za tento rok, nič ste neurobili pre samosprávy, len ten život tým občanom, podnikateľom a samosprávam komplikujete.
33. schôdza NR SR - 10.deň - A. dopoludnia
Dátum: 2025-04-09
Poslanec: Dubovický, Richard (PS)
Druh vystúpenia: Vystúpenie v rozprave

77. Dobrý deň, pán minister, dobrý deň, pán podpredseda, milé kolegyne, milí kolegovia, dovoľte mi na úvod povedať, že budem sa venovať tomuto zákonu trošku širšie. Budem sa venovať hlavne dôvodovej správe, ktorú ste, ktorú pán minister financií predkladá, takže dovoľte mi. Na úvod chcem povedať, že som presvedčený, že ste oklamali ako vláda voličov, samosprávy a podnikateľov. Sľúbili ste im stabilitu, komunikáciu a partnerstvo a namiesto toho dostávajú takýto zákon samosprávy, ako dostávajú. V dôvodovej správe píšete, že, budem konkrétny, že vo vybraných vplyvoch materiálu, čo sa týka rozpočtu verejnej správy a vplyvy na rozpočty obcí a vyšších územných celkov, nebude mať žiaden vplyv tento zákon. Čo je absolútna lož a tu vám vysvetlím prečo. Zadali ste vplyvy na rozpočty verejnej správy, z toho rozpočtového zabezpečené vplyvy v prípade identifikovaného negatívneho vplyvu, žiaden. To absolútne pravda nie je. Vy dávate samosprávam peniaze, ktoré ste im zobrali v rámci konsolidácie a teraz im požičiavate ďalšie peniaze, aby vám ich do konca roka vrátili. To mi pripadá ako úplný nonsens. V tom vplyvy na rozpočty a obcí vyšších územných celkov, je to o horšie, lebo tam je absolútne negatívny vplyv na tieto samosprávy. Samosprávy od roku 2020, hlavne od roku 2021 sú neustále v problémoch. Nemajú vykryté rozpočty, dvíhajú dane, dvíhajú ďalšie poplatky a celá konsolidácia teraz, ktorú ste zaviedli, tá nešťastná konsolidácia, dopadá nielen na obyvateľov, ale dopadá aj na samosprávy. Ale to vám bolo málo, tak ste pridali ešte transakčnú daň, že ideme doraziť ešte aj podnikateľov. A prečo vidím tento negatívny vplyv pre obce a samosprávy, je hlavne ten, lebo neviem, či vy počúvate tých podnikateľov, ale v rámci zavedenia transakčnej dane vy beriete tú možnosť zvyšovať platy svojim zamestnancom. A to znamená, že ak podnik alebo firma zvyšuje mzdy svojim zamestnancom, zvyšuje aj príjem do danej obce a aj príjem do štátneho rozpočtu. Ale momentálne firmy avizujú, ja som to aj minule čítal pánovi, čítal som to tuná vo faktickej poznámke, že firma uvažuje, že zníži mzdy alebo prepustí ľudí. Takže na jednej strane v rámci konsolidácie ste im zobrali desiatky miliónov eur, na druhej strane v rámci transakčnej dane beriete ďalšie milióny a milióny alebo stovky miliónov eur podnikateľom a potom prídete pred samosprávy s takýmto zákonom, s ktorým sme tu boli aj minulý rok. To znamená, že ani za posledný rok sme sa nepohli žiadnym spôsobom, aby sme týmto samosprávam pomohli efektívnejšie a lepšie, ale prídete s týmto zákonom, ktorý je dnes nevyhnutný, aby tieto obce prežili, ale prídete s tým a poviete si, ak máme tuná riešenie na tento rok. A čo budúci rok? Budúci rok uvidíme, no. Sám som zvedavý, že s čím príde vláda tento rok, aby stabilizovala príjem pre samosprávy, stabilizovala príjem pre štát.
33. schôdza NR SR - 10.deň - A. dopoludnia
Dátum: 2025-04-09
Poslanec: Dubovický, Richard (PS)
Druh vystúpenia: Vystúpenie s faktickou poznámkou

50. Ďakujem za slovo, pán predsedajúci. Dana, chcem veľmi oceniť ten prínos aj tvojho pohľadu ako komunálnej poslankyne. Takisto aj ja vo svojej rozprave budem rozprávať o skúsenostiach nielen s transakčnou daňou, ale takisto aj s celou konsolidáciou. Takže chcel by som len podotknúť, áno, môžem sa stotožniť s tým, že tá transakčná daň veľmi negatívne afektuje hospodárenie mestských podnikov, tak ako si povedala, prvá kalkulácia, ktorú sme dostali my v rámci mesta Prešov pre dopravný podnik, je v desiatkach tisíc eur. Áno, spôsobilo to to, že s kombináciou s povedzme konsolidačná daň, či, pardon, transakčná daň a kombinácia s konsolidáciou sa dvihli ceny o 100 % hore, čo sa týka dopravného podniku. A to nie sme ešte na konci tohto tunela a ja osobne si myslím, že ak neurobíme normálny zákon aj s reformou verejnej správy, ktorá by zabezpečila kvalitné financovanie samospráv, samosprávam v budúcnosti bude hroziť krach. A to nepomôže žiaden zákon, ako je tento, že dostanú preddavok, ani nič podobné.
33. schôdza NR SR - 9.deň - B. popoludní
Dátum: 2025-04-08
Poslanec: Dubovický, Richard (PS)
Druh vystúpenia: Vystúpenie s faktickou poznámkou

146. Ďakujem za slovo, pán predsedajúci. Neviem, či to tu niekto povedal, ale ja by som sa z tohto miesta chcel skôr poďakovať pánovi poslancovi Stachurovi za jeho obetavosť, aj v tejto rozprave, že sa snaží vysvetliť, aké to bolo počas covidu, aj to, že stále uvažuje triezvo a snaží sa to vysvetľovať bez emócií. Ale ja stále jednu vec budem tvrdiť, že kým covid nebola politická téma, tak ľuďom sme tlieskali, respektíve tým lekárom. A ja neviem, prečo robíme toto, že sa im teraz obraciame chrbtom, tým všetkým lekárom, tým všetkým obetiam, proste je mi z toho smutno, že stále je z toho politická téma, lebo to je to posledné, čo by sme mali tu riešiť. Mali by sme ozaj sa zamyslieť nad tým, že tí lekári, tí zdravotníci dali do toho všetko, čo mohli, v tom stave, v akom bolo vtedy zdravotníctvo. Ďakujem.
33. schôdza NR SR - 9.deň - B. popoludní
Dátum: 2025-04-08
Poslanec: Dubovický, Richard (PS)
Druh vystúpenia: Vystúpenie s faktickou poznámkou

98. Ďakujem za slovo, pán predsedajúci. Ja by som chcel iba podčiarknuť to, čo si povedal, kolega, že ja osobne si myslím, že tie samosprávy, obce alebo prípadne združenia, ako je ZMOS, únia miest alebo SK8, mne tu chýba ich input, lebo nebude to štát, ale budú to práve tie obce, tie samosprávy, ktoré budú poskytovať to nájomné bývanie. Áno, ako poslanec mesta ti viem povedať, že s nájomným bývaním je momentálne problém. A nie je to problém len veľkých miest, je to problém aj malých obcí a v tejto správe to chýba. Takže ja budem veľmi rád, keď v prvom čítaní budú aj nejaké inputy, čo sa týka samospráv, aby sa mohli k tomu vyjadriť, a preto si myslím, že to skrátené legislatívne konanie v tomto prípade nie je vhodné, že absolútne nie je vhodné, lebo kľúčovým partnerom v tomto budú tie samosprávy, ktoré budú musieť presne zadefinovať, ako vedia stavať tieto nájomné byty aj v rámci novely stavebného zákona a ďalších vecí, ktoré prišli v poslednom období. Ďakujem.
33. schôdza NR SR - 9.deň - B. popoludní
Dátum: 2025-04-08
Poslanec: Dubovický, Richard (PS)
Druh vystúpenia: Vystúpenie s faktickou poznámkou

51. Ďakujem za slovo, pán predsedajúci. Ja by som len chcel pekne povedať, že rozprávate tu, pán kolega, o budovaní infraštruktúry, o budovaní rôznych vecí, ale však práve vláda, súčasná vláda bola tá, ktorá garantovala tie diaľnice do roku 2010 medzi Bratislavou a Košicami. Takže celkom mi to nesedí, je rok 2025 a tú diaľnicu stále ešte nemáme. Ale čo som chcel podotknúť, vy ste rozprávali o tom, že sú to peniaze, mali by sa investovať do slovenských, do slovenského priemyslu a tak. Viete, ale my tu máme eurofondy, ktoré my nedokážeme ani využiť, ani čerpať. Máme jedno z najhorších čerpaní v rámci celej Európskej únie, takže opäť sa pozeráme na tento zákon, ktorý fakt že nemusel prísť v skrátenom legislatívnom konaní, ale mali by sme sa sústrediť na zákony, ktoré by nám pomohli viac čerpať povedzme tieto eurofondy, ktoré by nám zefektívnili tú ekonomiku, a nie iba tak umelo prísť tu, povedať, že tak tento zákon je dobrý a je pre dobrú vec. Lebo viete, veľa vecí sa pekne, dobre počúva, ale v konečnom dôsledku môže to mať ozaj negatívny dopad na našich obyvateľov, na mňa, na vás, keď budete v dôchodkovom veku, že nebudeme mať tie peniaze z tohto dôchodku, lebo neviete, čo sa stane. Však tak ako povedala kolegyňa, že príde iný prezident Spojených štátov alebo inde a budú iné clá. Neviete, ako sa tá makroekonomická globálna situácia dokáže vyvíjať. Takže, a čo sa týka tých ostatných vecí, že investovať, áno, však poďme investovať do slovenskej infraštruktúry a poďme investovať tým, že začnete v prvom rade šetriť na sebe v rámci konsolidácie a zrušíte transakčnú daň pre podnikateľov a takto pomôžete tým podnikateľským subjektom. Ďakujem.
19. schôdza NR SR - 1.deň - A. popoludní
Dátum: 2024-09-10
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

50. Pán kolega, mňa fascinuje, že kam vy všade dokážete doniesť tú formulku, že minulá vláda za niečo môže. Ale naozaj ľudia, ktorí sa tomu zdravotníctvu a drogovej politike venujú dlhšie, tak vedia, že takto je legislatíva nastavená desiatky rokov. Tu stále je problém s tým, že prichádzajú nové molekuly. Za to naozaj minulá vláda nemôže, ani predminulá, ani tá predpredminulá. Tá legislatíva je tu naozaj dlho. A zároveň, keď ste počúvali pozorne, keby ste teda respektíve počúvali pozorne, čo som ja hovoril, tak ja som povedal moje výhrady, ktoré tam sú. Moje výhrady sú také, že toto by sa k mladistvým nemalo nekontrolovane dostávať a že tu máme obrovskú dieru v zákone, ktorá nie je vyriešená. Vy máte dneska moc, aj vy môžte dokonca dať pozmeňovací návrh a môžte dať svoj návrh, teda keď sa tomu dlhodobejšie venujete, z toho, čo chápem. Ja budem veľmi rád, keď budem môcť diskutovať na tú tému, ako spoločne zabránime tomu, aby sa k tomu nedostávali 12-ročné deti neregulovane cez automaty a cez e-shopy. A naozaj toto je problém, ktorý je tu už dlhodobo, takto že tá legislatíva je nastavená. Vy máte dneska momentálne všetku moc, všetku moc. Nám, opozícii, nič neprejde, neprechádza ani nebude prechádzať, predpokladám, čiže ja by som bol veľmi rád, keby ste mi možno aj odpovedali na túto otázku, že ako zabezpečíte tú reguláciu práve tých automatov a tých e-shopov a tých nových molekúl, ktoré tu budú prichádzať. Pretože ja vám to opä... lebo keď nič neurobíte, tak ja vám to, samozrejme, opätovne pripomeniem, za tri-štyri mesiace budeme mať ten istý problém s tým HHC-čkom, ktoré tu máme, pretože príde akurát iná molekula, názvu HHC-P, HHC-M alebo podobne, a zase budeme pozerať, ako sa to predáva z automatov alebo z e-shopov ako len zberateľské predmety.
15. schôdza NR SR - 9.deň - B. popoludní
Dátum: 2024-06-25
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

24. Ďakujem pekne za slovo. Ja hneď od začiatku poviem, že mne sa tento návrh páči, a myslím si, že by sme ho mali podporiť, a poviem také dva faktory, že prečo si myslím, že je to dôležité. Že prvý, ja som civilným povolaním analytik, čiže ja sa vždy vraciam k tomu a pozerám sa na veci dátovo, a keď sa človek pozrie vždy na tie prieskumy, ktoré sa robievajú medzi sestrami a medzi lekármi, tak zistí z toho, že napr. u lekárov, kde častejšie prichádza k tomu zvyšovaniu platov a oveľa rapídnejšie a skokovitejšie to prebieha, tak zistí, že aj pred tým zvýšením u tých lekárov ten plat nebol najväčší problém. Väčšinou sa sťažujú na to, v akom prostredí robia, aké majú kariérne možnosti, či môžu napredovať, ako sú tie nemocnice manažované, či vedia nejakú víziu a podobne, zatiaľ čo u sestier naozaj že im vadia rovnaké problémy ako tým lekárom, len tie platy naozaj vystreľujú potom veľmi hore, že tam je to naozaj že prvý dôvod, že tie aktuálne prieskumy, čo si robila aj komora sestier, viem, že tie platy sú najväčším problémom. A preto sa tie sestry veľmi často, ani 50 % iba tých sestier väčšinou, čo tie štatistiky ukazujú, sa dostanú do zdravotníctva, lebo sa im viac oplatí ísť naozaj do nejakého iného povolania alebo, alebo rovno utekajú do zahraničia. A ešte keby sme sa pozreli do sociálnej oblasti, tam je to ešte horšie. A druhý faktor, že prečo by, prečo si myslím, že by to malo byť špeciálne podporené u sestier, takéto náborové príspevky, je, že aj keď prebiehalo to veľké zvýšenie platov, to posledné, pred rokom a pol, pred dvomi rokmi, tak veľmi neproporčne tam sa to percentuálne zvyšovalo, keďže lekári majú trojnásobne vyššie platy, to znamená, že aj to pridanie tých platov bolo veľmi obrovské u lekárov a sestry dostali veľmi málo pridaného, to znamená, že to zvýšenie nebolo tak atraktívne ako u samotného lekárskeho povolania. Zároveň keď sa na to pozrieme aj z rôznych pohľadov, tak, tak že, že, naozaj že tá pomoc v tých absolútnych číslach u tých sestier naozaj pokrivkáva. A ešte by som sa mohol, nemám čas, ale keby sme sa ešte vedeli pozrieť na to, ako sú zvýhodňované ústavné zariadenia oproti ambulanciám. (Prerušenie vystúpenia časomerom.)